‘Ek weet ek het reg opgetree’Pieter van der Westhuizen en sy vrou Antoinette. Foto: Facebook “Ek is regtig baie verlig.” Só het Pieter van der Westhuizen Woensdagoggend aan Maroela Media gesê nadat dit bekend geword het dat hy nie vervolg gaan word nadat hy twee rowers uit selfverdediging in ’n kerk in Centurion doodgeskiet het nie. “Ek weet ek het reg opgetree.” Tog was daar natuurlik altyd ’n bekommernis dat hy moontlik vervolg kan word, erken hy nou. Maroela Media het vroeër berig Van der Westhuizen, broer van die oud-Springbok Joost van der Westhuizen, het op 26 Julie verlede jaar twee rowers gedurende ’n gewapende rooftog by ’n kerk in Wierdapark doodgeskiet. Die polisie se geregtelike doodsondersoek om te bepaal of Van der Westhuizen onregmatig opgetree het, het intussen tot die gevolgtrekking gekom dat hy uit selfverdediging opgetree het. Sy optrede het na alle waarskynlikheid voorkom dat onskuldige kerkgangers seergemaak of vermoor is deur die gewapende rowers. Hoewel Van der Westhuizen ŉ polisie-agtergrond het en uiteraard reeds in talle situasies was waar hy die sneller moes trek, bly die omstandighede van die voorval in Julie vir hom sleg. “Dit was teleurstellend dat ek iemand in die kerk moes skiet. Dit was nie lekker nie. Dit bly ’n lewe. Daardie persoon is steeds deur God geskape.” Van der Westhuizen het twee rowers doodgeskiet tydens ’n erediens by die Querencia Bedieninge-gemeente in Wierdapark. Hy vertel dat die hele voorval maar in ses sekondes plaasgevind het. “My vrou het daardie oggend vir my gesê iets voel nie vir haar reg nie. Die hele atmosfeer was nie lekker nie en die [klank in die kerk] het gesukkel.” Toe storm drie verdagtes gedurende die erediens by die Querencia Bedieninge-gemeente in Escourtstraat in. Die verdagtes het deur gemeentelede se persoonlike besittings gekrap terwyl een van die verdagtes ŉ vuurwapen teen die pastoor, Kobus Erasmus, se kop gehou het. Erasmus is ook herhaaldelik met die vuurwapen oor die kop geslaan. Hy is nie ernstig in die voorval beseer nie. Van der Westhuizen het ŉ gelisensieerde vuurwapen by hom gehad waarmee hy op die verdagtes in die kerk geskiet het. Twee van die verdagtes is op die toneel dood terwyl ŉ derde verdagte gevlug het. Die owerhede op 26 Julie op die toneel. (Foto: Verskaf) Van der Westhuizen sê hoewel sommige gemeentelede steeds berading by Erasmus ontvang, gaan dit sedertdien goed met die Querencia Bedieninge-gemeente wat intussen nog gemeentelede bygekry het. ’n Veiligheidswag hou egter deesdae tydens erdienste buite wag en die kerk se deure word gesluit. Van Der Westhuizen sê hy beskou homself glad nie as ’n held nie; eerder as ’n lid van die publiek wat bloot opgetree het. Van der Westhuizen sê hy is dankbaar dat hy binnekort sy gelisensieerde vuurwapen waarop verlede jaar na die voorval beslag gelê is, gaan terugkry en beoog nou om moontlik opleiding in die hantering van vuurwapens te gee. “Ek wil graag ’n klein skietgroepie begin en opleiding gee oor wanneer jy mag skiet en hoe. Die grootste probleem is nie om die sneller te trek nie, maar wanneer.”